KOMISIJOS SPRENDIMAS
2008 m. balandžio 25 d.
iš dalies keičiantis Sprendimą 2005/380/EB, įsteigiantį įmonių valdymo ir bendrovių teisės nevyriausybinių ekspertų grupę
(2008/358/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1)
Sprendimu 2005/380/EB buvo įsteigta įmonių valdymo ir bendrovių teisės nevyriausybinių ekspertų grupė, kurios užduotis - svarstyti, diskutuoti ir patarti Komisijai įmonių valdymo ir bendrovių teisės klausimais. Sprendimas 2005/380/EB taikomas iki 2008 m. balandžio 27 d.
(2)
Grupės ekspertų nuomonė visų pirma apie Komisijos jau įgyvendinamas iniciatyvas bendrovių teisės ir įmonių valdymo srityje buvo vertinga. Šios iniciatyvos - tai visų pirma Europos privačiosios bendrovės statuto parengimas bei bendrovių teisės supaprastinimas, numatyti 2008 m. Komisijos teisėkūros ir darbo programoje (1), ir galiojančių teisės aktų įmonių valdymo ir bendrovių teisės srityje taikymo vertinimas. Siekiant užtikrinti tęstinumą ir padėti tuos projektus sėkmingai baigti, grupės įgaliojimus reikėtų pratęsti iki 2009 m. birželio mėn.
(3)
Svarbu užtikrinti, kad grupės nariai teiktų objektyvią ekspertų nuomonę.
(4)
Grupės narių asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (2).
(5)
Todėl Sprendimą 2005/380/EB reikėtų atitinkamai iš dalies pakeisti,
NUSPRENDĖ:
Vienintelis straipsnis
Sprendimas 2005/380/EB iš dalies keičiamas taip:
1)
3 straipsnis papildomas šia pastraipa:
„Kiekvienais metais nariai pasirašo pasižadėjimą veikti visuomenės interesų labui bei deklaraciją, kurioje nurodo, ar yra kokių nors interesų, galinčių turėti neigiamos įtakos jų objektyvumui.“
2)
5 straipsnis papildomas šia pastraipa:
„Narių vardai ir pavardės renkamos, tvarkomos ir skelbiamos pagal Europos Parlamento ir Tarybos reglamentą (EB) Nr. 45/2001 (3).
3)
9 straipsnis pakeičiamas taip:
„Šis sprendimas taikomas iki 2009 m. birželio 30 d.“
Priimta Briuselyje, 2008 m. balandžio 25 d.